"গেছেই তো! মাথা একেবারেই গেছে। এইরকম একটা খবর শুনলে কার না যায়?" বলতে বলতেই উঠে এসে ফরিদার থুতনিটা ধরে একবার নেড়ে দিয়ে কৃত্রিম রাগের ভঙ্গি করে সে বলল,"হ্যাঁ রে। সত্যি করে বল, কদ্দিন ধরে চালাচ্ছিস? এমনিতে তো ভেজা বেড়ালটির মতো থাকো। সর্বক্ষণ বই মুখে দিয়ে আছো কিম্বা ওই কীসব অ্যাং-ব্যাং ফোকসং গাইছো। কিছুদিন ধরেই পি জির ঘরে ঘুরঘুর করছিলি সে তো দেখেছি। তখন কিছু ভাবিনি অবশ্য। ওরকম কত মেয়েই তো ওনার চারপাশে ঘোরাঘুরি করে আর উনি তাদের মধ্যে শিবঠাকুরটি হয়ে ধ্যান করে যান। তা হ্যাঁ রে, লোকটাকে বধ করলি কী দিয়ে? স্টুডিয়াস ভাব দেখিয়ে না গান শুনিয়ে? লুকোবি না। আমি তোর রুমমেট। আমিই কিছু জানলাম না! লোকে শুনলে বলবে কী?"